*****
ΚΑΝΟΝΙΣΜΟΣ (ΕΟΚ) αριθ. 4067/87 ΤΟΥ ΣΥΜΒΟΥΛΙΟΥ
της 22ας Δεκεμβρίου 1987
που καθορίζει, για το έτος 1988, την ποσόστωση που εφαρμόζεται κατά την εισαγωγή στην Πορτογαλία πιτών προέλευσης τρίτων χωρών
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχώρησης της Ισπανίας και της Πορτογαλίας, και ιδίως το άρθρο 234 παράγραφος 2,
την πρόταση της Επιτροπής,
Εκτιμώντας:
ότι το άρθρο 245 της πράξης προσχώρησης προβλέπει ότι η Πορτογαλική Δημοκρατία μπορεί να εφαρμόζει, μέχρι τις 31 Δεκεμβρίου 1992, ποσοτικούς περιορισμούς κατά την εισαγωγή των προϊόντων προέλευσης τρίτων χωρών, που αναφέρονται στο παράρτημα XXI, και ιδίως των πιτών·
ότι ο κανονισμός (ΕΟΚ) αριθ. 167/87 του Συμβουλίου της 19ης Ιανουαρίου 1987 που καθορίζει, για το έτος 1987, την ποσόστωση που εφαρμόζεται κατά την εισαγωγή στην Πορτογαλία πιτών προέλευσης τρίτων χωρών (1), καθόρισε σε 126 500 τόνους την ποσόστωση· ότι πρέπει, για το έτος 1988, να αυξηθεί η ποσότητα αυτή κατά το ελάχιστο ποσοστό του 15 % που προβλέπεται στο άρθρο 245 παράγραφος 3 της πράξης προσχώρησης·
ότι ο παρών κανονισμός εφαρμόζεται έναντι όλων των τρίτων χωρών, με την επιφύλαξη όμως των πρωτοκόλλων που θα συναφθούν με τις προτιμησιακές τρίτες χώρες σύμφωνα με το άρθρο 366 της πράξης προσχώρησης ή των μεταβατικών μέτρων που αναφέρονται στο άρθρο 367· ότι πρέπει ωστόσο να διευκρινισθεί ότι οι ποσότητες που προκύπτουν από τους ποσοτικούς περιορισμούς που καθορίζονται κατ' εφαρμογή των άρθρων αυτών, συμπεριλαμβάνονται στην ποσότητα που καθορίζεται από τον παρόντα κανονισμό για το σύνολο των τρίτων χωρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Για την περίοδο από την 1η Ιανουαρίου μέχρι τις 31 Δεκεμβρίου 1988, η ποσόστωση που αναφέρεται στο άρθρο 245 της πράξης προσχώρησης, η οποία εφαρμόζεται από την Πορτογαλία κατά την εισαγωγή των πιτών που υπάγονται στις διακρίσεις 2304 00 00 και 2305 00 00 και στην κλάση 2306, εξαιρουμένων των διακρίσεων 2306 90 11 και 2306 90 19 της συνδυασμένης ονοματολογίας, και προέρχονται από τρίτες χώρες καθορίζεται σε 145 500 τόνους.
2. Όσον αφορά τις προτιμησιακές χώρες, στην περίπτωση που τα πρωτόκολλα, τα οποία αναφέρονται στο άρθρο 366 της πράξης προσχώρησης ή, ελλείψει αυτών, τα αυτόνομα μέτρα, που λαμβάνονται βάσει του άρθρου 367 της εν λόγω πράξης, προβλέπουν ποσοτικούς περιορισμούς, τότε αυτοί ορίζονται πριν από τον καθορισμό των ποσοτήτων για τις άλλες τρίτες χώρες, στα πλαίσια που προβλέπει η παράγραφος 1.
Άρθρο 2
Ο παρών κανονισμός αρχίζει να ισχύει την 1η Ιανουαρίου 1988.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 22 Δεκεμβρίου 1987.